Bátadagar á Breiðafirði verða í byrjun júlí Félag áhugamanna um Bátasafn Breiðafjarðar á Reykhólum , í samvinnu við Báta - og hlunnindasýninguna á Reykhólum , stendur fyrir bátahátíð súðbyrtra trébáta á Breiðafirði í áttunda sinn þann 4. júlí í sumar . Eigendur trébáta eru hvattir til að mæta með báta sína . Ráðgert er að þátttakendur hittist á Reykhólum föstudaginn 3. júlí . Þann dag er flóð klukkan 20 og gott að sjósetja bátana við höfnina á Stað á Reykjanesi , þaðan sem lagt verður úr höfn klukkan 10 morguninn eftir . Um það leyti verður farið að falla út og þátttakendur hafa því fallið með sér . Siglt verður sem leið liggur að Skálmarnesi , svo að Svínanesi , því næst að Bæjarnesi , þá að Skálanesi og að síðustu aftur til hafnar á Stað . Siglt verður undir stjórn manna sem þekkja vel til aðstæðna á Breiðafirði . Vert er að taka fram að sjávarföll og veður ráða mestu um siglingarnar og áætlun getur breyst ef aðstæður krefjast . Formaður hvers báts er ábyrgur fyrir því að nauðsynlegur öryggisbúnaður sé um borð . Allir súðbyrðingar eru boðnir velkomnir og áhugamenn um trébátasiglingar hvattir til að nýta sér þetta tækifæri . Frekari upplýsingar um Bátadaga á Breiðafirði veita Harpa Eiríksdóttir í síma 894-1011 og á info@reykholar.is og Sigurður Bergsveinsson í síma 893-9787 og á sberg@isholf.is .